Author: MŽP
Last saved by: Trcka

Predkladacia správa

V dňoch 27. – 30. októbra 2004 sa bude konať v Budapešti 3. stretnutie Konferencie zmluvných strán Dohovoru EHK OSN o cezhraničných účinkoch priemyselných havárií (ďalej dohovor).
Vláda Slovenskej republiky uznesením č. 263 z 10. apríla 2003 a následne aj Národná rada Slovenskej republiky uznesením č. 329 z 19. júna 2003 vyslovili súhlas s prístupom Slovenskej republiky k dohovoru. Listina o prístupe Slovenskej republiky k dohovoru bola uložená u depozitára, ktorým je generálny tajomník OSN, dňa 9. septembra 2003. Dohovor nadobudol pre Slovenskú republiku platnosť  dňa 8. decembra 2003. Ku dnešnému dňu je zmluvnou stranou 30 členských krajín EHK OSN a Európske spoločenstvo.
	Cieľom dohovoru je v záujme trvalo udržateľného rozvoja na základe princípov medzinárodného práva a zvyklostí, najmä s prihliadnutím na zásady priateľských susedských vzťahov, reciprocity, nediskriminácie a dobrej vôle napomáhať aktívnej spolupráci medzi štátmi pri prevencii priemyselných havárií, pripravenosti na ne, pri ich efektívnom  zdolávaní a obmedzovaní ich nepriaznivých účinkov, a to predovšetkým takých, ktoré môžu presiahnuť hranice štátov.
	Koordinačným orgánom dohovoru v zmysle jeho čl. 18 je konferencia zmluvných strán (ďalej len „konferencia“), ktorej zasadnutie sa koná najmenej raz za 2 roky. Zástupca Ministerstva životného prostredia SR sa zúčastňuje na príslušných zasadnutiach konferencie i na ďalších akciách v rámci dohovoru a je členom výboru dohovoru (príprava plánov a dokumentov, činnosť pracovných skupín, cvičenia a pod.).
	Prvá konferencia dohovoru sa konala 22.-24. novembra 2000 v Bruseli (Belgicko) ešte bez účasti delegácie Slovenskej republiky. 
V druhej polovici roku 2002 boli zahájené práce na príprave prístupu SR k dohovoru, ktoré rýchle napredovali. Na druhej konferencii, ktorá sa konala 6.-8. novembra 2002 v Kišiňove (Moldavsko), bol zvolený zástupca Slovenskej republiky za člena výboru dohovoru, ako výraz uznania napredovania v prístupovom procese. Skúsenosti z prístupu Slovenska k dohovoru boli prezentované na subregionálnom workshope o implementácii Dohovoru o cezhraničných účinkoch priemyselných havárií, ktorý sa konal 13.-15. marca 2003 v Jerevane (Arménsko).
MŽP SR v spolupráci so Slovenskou agentúrou životného prostredia a ÚCO MV SR usporiadalo v dňoch 10.-11. novembra 2003 v Bratislave Prvé konzultačné a tréningové stretnutie kontaktných miest určených na oznamovanie havárií a vzájomnú pomoc v rámci havarijného oznamovacieho systému tohoto dohovoru za účasti delegátov z 22 krajín. Súčasťou stretnutia bol test dosažiteľnosti jednotlivých kontaktných miest v rámci oznamovacieho systému. Stretnutie bolo vysoko hodnotené predsedom konferencie a sekretariátom dohovoru a dalo impulz na ďalšie budovanie a zlepšovanie systému na oznamovanie havárií. 
V poradí tretie stretnutie Konferencie zmluvných strán má navrhnutý tento program:
-	správa výboru o aktivitách v rámci dohovoru od posledného  stretnutia Konferencie strán
-	voľba funkcionárov a ostatných členov výboru Konferencie strán
-	implementácia dohovoru:
o	správa o aktivitách pracovnej skupiny pre implementáciu
o	 prezentácia druhej správy o implementácii dohovoru
o	 schválenie druhej správy o implementácii dohovoru.
-	posilnenie implementácie dohovoru:
o	subregionálny workshop o implementácii dohovoru
o	 medzinárodne podporovaný program pomoci pre východoeurópske, kaukazské, stredoázijské, ako aj juhovýchodné európske členské krajiny EHK OSN na zvýšenie úsilia pri implementácii dohovoru
o	 rozhodnutie o posilnení implementácie dohovoru
o	 voľba členov pracovnej skupiny na implementáciu pre roky 2005-2006
-	novelizácia lokalizačných kritérií vodných tokov pre potreby usmernenia na identifikáciu nebezpečných aktivít v rámci dohovoru
-	prevencia havarijných znečistení vôd – správa o činnosti ad hoc pracovnej skupiny o vode a priemyselných haváriách
-	EHK OSN systém na oznamovanie priemyselných havárií:
o	Prvé konzultačné a tréningové stretnutie kontaktných miest na účely oznamovania havárií a vzájomnú pomoc v rámci systému oznamovania havárií EHK OSN
o	 stretnutie pracovnej skupiny na prípravu postupov a oznámení
-	protokol o ručení za škody a kompenzovaní škôd spôsobených cezhraničnými účinkami priemyselných havárií na hraničných vodách
-	výmena informácií o bezpečnostných technológiách – tréningový program pre expertov z krajín s transformujúcou sa ekonomikou s cieľom zlepšenia ich vedomostí pri implementácii bezpečnostných opatrení
-	plán akcií v rámci dohovoru:
o	priority a program práce
o	 zdroje financovania
o	 rozhodnutie o prioritách, programe práce a zdrojoch dohovoru na roky 2005-2006
-	dátum a miesto štvrtého stretnutia Konferencie strán

Delegácia Slovenskej republiky prednesie na Konferencii zmluvných strán správu o konzultačnom a tréningovom stretnutí kontaktných miest, ktoré sa konalo 10.-11. novembra 2003 v Bratislave, bude informovať Konferenciu zmluvných strán o záveroch konzultácií, ako aj o výsledkoch testu oznamovacieho systému, ktorý sa uskutočnil v priebehu stretnutia.

Náklady súvisiace s vyslaním delegácie Slovenskej republiky na konferenciu budú hradené z prostriedkov vysielajúcich organizácií.
Vzhľadom na charakter materiálu sa nepredkladá doložka finančných, ekonomických, environmentálnych vplyvov a vplyvov na zamestnanosť.